b'\n_START_ARTICLE_\nIrska (otok)\n_START_PARAGRAPH_\nIrska je tretji najve\xc4\x8dji otok v Evropi. Le\xc5\xbei na zahodni strani Irskega morja ob otoku Velika Britanija in spada v skupino Britanskega oto\xc4\x8dja. Upravno si ga delita dve dr\xc5\xbeavi, na jugu Republika Irska, na severu pa avtonomna regija Zdru\xc5\xbeenega kraljestva Severna Irska. Skupno \xc5\xbeivi na otoku nekaj manj kot 6 milijonov prebivalcev._NEWLINE_Irska ima milo, vla\xc5\xbeno, stalno podnebje. Na podnebje mo\xc4\x8dno vplivajo topli zalivski tok (prina\xc5\xa1a visoke temperature in veliko padavin) in zahodni zimski vetrovi. Najve\xc4\x8d padavin je na zahodni obali, to je 2500 mm, v ni\xc5\xbejih delih centralne Irske pa le 750 mm. Irsko oblivajo Irsko, Severno in Keltsko morje, Rokavski preliv in Atlantski ocean._NEWLINE_Carrauntoohil (1041 m) je najvi\xc5\xa1ji vrh, Shannon pa najdalj\xc5\xa1a reka (370 km). Najve\xc4\x8dje jezero je Lough Neagh (392 km\xc2\xb2).'